Faktori pojave mobinga

Interesantno, prvi impuls opšte javnosti, mnogih menadžera, nekih psihologa i psihoterapeuta, a posebno medija, je da pripiše mobing na radnom mestu psihopatologiji pojedinačne osobe koja vrši mobing. To je objašnjenje koje se poziva na „trulu jabuku“, koje je, prema mišljenju mnogih, prilično ograničeno po svojoj eksplanatornoj moći. S druge strane, neki autori smatraju da grupa i organizacija imaju veliki uticaj na ponašanje pojedinaca na radnom mestu. Zapravo, ova tri gledišta – objašnjenje pomoću individualne dinamike ili „trule jabuke“, dinamike grupe na radnom mestu ili „nekih trulih jabuka“, i dinamike organizacije ili „loše korpe“ – obezbeđuje razumno koherentno objašnjenje uzroka mobinga. Prema Duffy and Sperry, tri seta činilaca utiču na ponašanje pojedinca na radnom mestu: ličnost ili individualna dinamika, situaciona ili grupna dinamika, i sistemska ili organizacijska dinamika. S tim je povezana pretpostavka da individualna, grupna i organizacijska dinamika mogu povećati ili smanjiti verovatnoću mobinga. Ova tri seta činilaca ne operišu nezavisno jedan od drugog, već su u interakciji i ispoljavaju recipročne uticaje.

Individualna dinamika

Mnoga istraživanja su dovela u pitanje pretpostavku da su individualni činioci dovoljni da uzrokuju agresivno i nasilno ponašanje. Istraživanja sugerišu da je ponašanje pojedinca u organizaciji verovatnije pod uticajem moćnih situacionih i organizacijskih determinanti. Zapravo, u specifičnim okolnostima, inače moralne osobe upuštaju se u nasilna ponašanja usled situacionih i sistemskih činilaca. Ipak, istraživanja daju neke sugestije u vezi sa ovim individualnim činiocima i njihovom ulogom u mobingu.

Ličnost žrtve mobinga

Pošto organizacijska dinamika ostvaruje efekat na individualna ponašanja, ličnost zaposlenog je u interakciji sa tom dinamikom i ona diferencirano utiče na njegovo ponašanje. Pronađeno je da je hostilna, nepodržavajuća organizacijska kultura sklonija da podstiče interpersonalno nasilje kod nezrelih i osoba sa poremećajima ličnosti nego kod psihološki zdravih zaposlenih. Istraživanja takođe sugerišu da faktori ličnosti igraju ulogu u mobingu. Nema mnogo istraživanja koja se bave profilom ličnosti žrtve, ali evo nekih nalaza.
Istraživanja ukazuju na tendenciju ka različitim oblicima psihičkih smetnji kod žrtava mobinga. Tri različita profila su dobijena. Jedan indikuje ekstremno širok obim težih psiholoških problema i smetnji ličnosti, profil ličnosti je okarakterisan kao depresivan, anksiozan, sumnjičav, nesiguran i zbunjen. Drugi profil karakteriše depresija i sumnjičavost. Treći profil je prilično zdrava, normalna ličnost, uprkos tome što je žrtva mobinga. Istraživači (Matthiesen & Einarsen, 2001) zaključuju da specifične vulnerabilnosti i otežavajući činioci postoje kod mnogih žrtava. Specifično, oni sa psihološkim problemima, niskim samopouzdanjem i visokim stepenom anksioznosti bi mogli biti skloniji da se osećaju maltretiranim i uznemiravanim i teško se brane od takvog ponašanja. S obzirom na mali uzorak ispitanika i druga metodološka ograničenja, nalaze ove studije treba tretirati više kao preliminarne. 
U drugoj studiji u kojoj je ispitivana psihopatologija među 146 žrtava mobinga, izloženost mobingu je povezana s depresijom, poteškoćom u donošenju odluka, anksioznošću u vezi s promenom, pasivno-agresivnim ponašanjima, psihosomatskim simptomima i potrebom za pažnjom i privrženošću. Pošto je studija transferzalna, ne može se znati da li su to posledice ili uzroci. Bez daljih istraživanja, ostaje nepoznato da li je mobing uzrokovao ovakve karakteristike ili je profil postojao pre mobinga ili postoji interakcija efekata (Girardi et al., 2007).
Otuda ove studije ne govore mnogo o ulozi ličnosti u mobingu. Istraživanje bi trebalo da se usmeri na relacije između osobina ličnosti i grupne i organizacijske dinamike, a takvih istraživanja gotovo da nema.

Radna orijentacija

Pored ličnosti, još jedna karakteristika individualne dinamike može biti radna orijentacija. Radna orijentacija odnosi se na odnos prema radu neke osobe, koji se ogleda u njenim mišljenjima, osećanjima i ponašanjima u vezi s poslom (Wrzesniewski,McCaukley, Rozin, & Schwartz, 1997). Opisane su tri radne orijentacije: orijentacija ka poslu, karijeri i pozivu (profesiji). Oni koji imaju orijentaciju ka poslu posmatraju svoj rad jednostavno kao posao. On je sredstvo za zaradu koja im omogućuje da se bave drugim stvarima koje nemaju veze s njihovim poslom. Oni koji imaju karijernu orijentaciju vrednuju prihod, prestiž, unapređenja i status, i to je glavni fokus njihovog rada jer vodi ka višem samopoštovanju, povećanju moći i višem socijalnom položaju (Bellah, Madsen, Sullivan, Swidler, & Tipton, 1985). Za ove osobe lični identitet je tesno povezan sa njihovom karijerom i poslom. Za mnoge stručnjake, njihov profesionalni identitet postaje njihov lični identitet. Nasuprot tome, za one sa orijentacijom ka pozivu, rad je strast i oni vrednuju osećanje ispunjenosti koje im on pruža, pri čemu istovremeno ulažu napor da utiču na svet oko sebe i da ga učine boljim (Davidson & Caddell, 1994). Istraživanja pokazuju da većina stručnjaka usvaja karijernu orijentaciju, a da oni sa orijentacijom ka pozivu izveštavaju o većem zadovoljstvu poslom i višem zadovoljstvu životom od onih koji imaju poslovnu ili karijernu orijentaciju. 
Stepen fizičkog i psihološkog uticaja mobinga na žrtvu je funkcija njenog stava prema poslu. Žrtve sa karijernom orijentacijom tipično doživljavaju značajno viši stepen distresa od onih sa drugim orijentacijama. Pošto je njihov lično-profesionalni identitet tako blisko povezan s njihovim poslom, žrtve s karijernom orijentacijom mogu doživeti napade drugih, a posebno pretnju da izgube posao, kao totalno obezvređivanje njihovog profesionalnog i ličnog identiteta. Usled toga mogu zaključiti da njihov život nema drugi smisao i mogu čak umreti ili izvršiti samoubistvo ubrzo nakon toga. Zato je svest o radnoj orijentaciji žrtve korisna u razumevanju njene reakcije na mobing.

Ličnost počinilaca mobinga

Nažalost, malo je i istraživanja psihološkog profila onih koji vrše mobing. U jednoj norveškoj studiji 2200 zaposlenih, 5% su bili nasilnici i oni su sebe opisali kao visoke na agresivnosti i hostilnosti (Einarsen, Raknes, Matthiesen, & Hellesoy, 1994 ). Na osnovu rezultata istraživanja i kliničkih opservacija, Namie (2003) je sugerisao da su nasilnici narcistični i egocentrični. Ne moraju zadovoljiti sve kriterijume za narcistički poremećaj ličnosti, ali ispoljavaju neke narcističke crte.
Drugi autori spekulišu da neki nasilnici ispoljavaju maligni narcizam (Glad, 2002, Vaknin, 2001). Maligni narcizam je varijanta narcističke ličnosti s dodatnom karakteristikom sadizma. Na radnom mestu, maligno narcističke ličnosti postižu napredovanje kroz zlostavljanje i eksploatisanje kolega i podređenih. Prema nadređenima se ponašaju poltronski i snishodljivo, istovremeno ih prezirući i smatrajući sebe daleko superiornijima i važnijima od svojih šefova.
Seigne, Coyne, Randall, and Parker ( 2007 ) sproveli su studiju kako bi identifikovali tipove ličnosti nasilnika. Na vrlo malom uzorku (34) pronašli su da su nasilnici agresivniji i nezavisniji od ostalih. 
Ograničenja istraživanja ličnosti nasilnika su značajna i neki autori (Zapf and Einarsen, 2003) zaključuju da nalazi indikuju da se slučajevi mobinga razlikuju po stepenu u kom je ličnost potencijalni uzrok. 



Toksični stil rukovođenja

Istraživanja o tome šta konsituiše toksični stil rukovođenja su takođe u ranim fazama i ne postoji profil toksičnog lidera koji je empirijski potvrđen u ovom trenutku. Neki autori se više usmeravaju na proces, a neki na ishod rukovođenja. Oni koji se usmeravaju na ishod upućuju da ne postoji specifično ponašanje lidera koje je toksično, već je u pitanju kumulativni efekat demotivišućeg ponašanja i stvaranja određene klime u radnom kolektivu. Ako se usmerimo na proces, onda se usmeravamo na ponašanje lidera i njihove postupke. Trenutno se istraživanja ovog tipa usmeravaju na narcizam i njegove bihevioralne produkte u vidu eksploatacije radi lične dobiti, ličnih interesa i samouvećavanja na račun drugih, ignorišući dobrobit drugih u radnoj grupi, manipulativno ponašanje, samocentrirani fokus na ličnu moć i ambiciju, i insistiranje na grandioznoj i nerealističkoj viziji organizacije (Conger & Kanungo, 1998 ; Glad, 2002 ; Maccoby, 2000 ; Reed, 2004 ;Rosenthal & Pittinskya, 2006 ; Vaknin, 2001 ). Uz to, Padilla, Hogan i Kaiser (2007) izjavljuju da retorika, vizija i pogled na svet destruktivnih lidera sadrži mržnju – pobediti rivala i uništiti neprijatelja.
Razumevanje liderstva, kao i razumevanje svih drugih oblasti funkcionisanja organizacije, značajno je za razumevanje kako se mobing razvija. U nastojanju da razviju model konstruktivnog i destruktivnog liderstva, Einarsen, Aasland, and Skogstad (2007) smatraju da destruktivni lideri mogu biti konstruktivni u nekim oblastima. Model je zasnovan na ponašanjima i ishodima liderstva i uključuje ponašanja u vezi sa legitimnim interesima organizacije, i ona koja se odnose na podršku i dobrobit podređenih. Konstruktivni lideri svojim ponašanjem podržavaju i jedno i drugo. Model uključuje niz drugih liderskih ponašanja (pro-organizacijsko i anti-subordinantno, ili pro-subordinantno i anti-organizacijsko, ili neku kombinaciju ovoga) te dopušta nijansiranije opisivanje liderskog ponašanja. Top-down mobing će se verovatnije događati ako lider ispoljava antisubordinantno ponašanje. Standardna situacija mobinga upravo uključuje ovakvo liderstvo, udruženo sa zalaganjem za „interese organizacije“ (pro-organizacijsko).
Sadašnja istraživanja se udaljavaju od ispitivanja individualnog lidera kao uzroka organizacijskih problema prema analizi efekta interakcija destruktivnih stilova rukovođenja. Ona uključuju situaciju u kojoj je narcistički i hostilan lider u interakciji sa povodljivim sledbenicima koji su komformisti ili gledaju sopstveni interes zbog kog ignorišu negativno liderstvo i lošu radnu klimu.

Zlostavljačko menadžersko ponašanje

Supervizori i menadžeri su najverovatniji počinioci mobinga. Prema nekim američkim istraživanjima, 72% počinilaca mobinga su menadžeri. Koja su ponašanja takvih menadžera i kako se oni razlikuju od onih koji ne sprovode mobing? Da bi odgovorio na to pitanje, Crawshaw (2007) je iskoristivši zapažanja iz prakse, izdvojio pet tipova menadžera.
· Adekvatni. Oni se prema radnicima ponašaju na socijalno adekvatne načine koji promovišu efektivne i glatke odnose, i radnici ih poštuju.
· Iritirajući. Oni se odnose prema radnicima na načine koji dovode do privremene iznerviranosti radnika, ali ne narušavaju radne relacije i funkcionisanje organizacije.
· Izbegavajući. Izbegavaju interpersonalne kontakte sa radnicima izolujući se fizički ili emocionalno. Ovo zanemarivanje smanjuje motivaciju i radni elan.
· Aberantni. Oni se ponašaju na način karakterističan za poremećaje ličnosti (psihopatski, paranoidni ili narcistički) koji negativno utiče na radnike i funkcionisanje organizacije.
· Abrazivni (grubi). Ponašaju se prema radnicima na grub ili zlostavljački način koji utiče na radne relacije tako da remeti funkcionisanje organizacije. Ovi menadžeri ispoljavaju pet karakteristika ponašanja: preteranu kontrolu, pretnje, javna ponižavanja, aroganciju i preterane reakcije. Osnovno za ovih pet ponašanja je zastrašivanje. Prema Crawshaw, oni nisu zli ili mentalno bolesni, već vide sebe kao superkompetentne i plaše se da će biti opaženi kao neadekvatni, nekompetentni ili kao neuspešni. Oni vide svet kao konstantnu pretnju svom opstanku i brane se od tih nesvesnih strahova grubim ponašanjem dizajniranim da odbrani njihovu samopercepciju superkompetentnosti. Nadalje, oni ispoljavanje nekompetentnosti kod radnika smatraju rezultatom karakternih nedostataka, zbog čega su skloni da na njega reaguju agresijom i zastrašivanjem u formi prekomerne kontrole, pretnji, javnih ponižavanja, arogancije i preteranih reakcija. Nisu empatični niti vide potrebu da razumeju zašto je postignuće nekog radnika ispod standarda, jer je po njima ono rezultat gluposti, lenjosti ili prkosa.
U terminima konceptualizacije mobinga, abrazivni i aberantni menadžeri su najskloniji da učestvuju u mobinu, s tim što je broj aberantnih menadžera prilično mali u poređenju sa brojem abrazivnih.


Grupna dinamika

Na radnom mestu, zaposleni funkcionišu ili kao članovi formalnih radnih timova kojima rukovode supervizori ili menadžeri, ili kao članovi neformalnih grupa. U oba slučaja, grupna dinamika može imati značajan uticaj na pojavu  i tok mobinga.

Grupna kohezija

Grupa osoba na radnom mestu tipično se ponaša kao jedinica zbog grupne kohezije i drugih moćnih sila koje drže individualne članove zajedno i fokusirane na iste ciljeve. Kada te sile kohezije nisu uspešne, grupa počinje da se dezintegriše i da prestaje da bude grupa. Narcizam i zavisnost formiraju neke od moćnijih kohezivnih sila grupe. U svom najjednostavnijem i najbenignijem obliku, narcizam se manifestuje kao grupni ponos. Članovi su ponosni na svoju grupu, pa se grupa ponosi sobom. Manje benigni ali univerzalni oblik grupnog narcizma je kreiranje neprijatelja, odnosno animozitet prema onima koji ne pripadaju grupi. Siguran način da se zacementira grupna kohezija je da se podstiče mržnja prema spoljašnjem neprijatelju. Nedostaci članova grupe mogu lako i bezbolno da se previde tako što se pažnja fokusira na nedostatke onih koji su van grupe.
Fenomen zavisnosti je takođe centralan za grupnu koheziju, kao i za dinamiku vođa-sledbenik. Zavisnost od lidera se pojavljuje jer su neke osobe prikladnije, ili imaju više želje, da budu lideri nego neke druge osobe. Mnogo je lakše biti sledbenik nego lider. Uloga lidera uključuje donošenje složenih odluka, ispoljavanje inicijative, razvijanje i nadgledanje implementacije plana, rizikovanje nepopularnosti, motivisanje drugih i demonstraciju hrabrosti i sposobnosti anticipacije. S druge strane, uloga sledbenika, u određenom stepenu, zahteva podređivanje sopstvenog ličnog autoriteta i zrelosti u donošenju odluka lideru. U radnim organizacijama lidere ne biraju sledbenici u okviru radnog tima, već su oni postavljeni i nametnuti kao simboli autoriteta. U skladu s tim, vođa tima ima značajnu kontrolu u odnosu na ponašanje sledbenika s obzirom na tip i količinu nasilništva (zlostavljanja) koje će biti sankcionisano. Padilla, Hogan, and Kaiser ( 2007 ) identifikovali su da su snažne formacije unutar organizacije (grupa/vangrupa) faktor povezan s razvijanjem snažnog liderstva koje nije uvek konstruktivno. Oni su smatrali da je funkcija snažnog lidera u ovakvim kontekstima da gradi identitet i solidarnost, i istovremeno da oslobađa članove obaveze da rešavaju konflikte.

Formalna i neformalna grupa

Ove grupe mogu biti formalni radni timovi, ili neformalne grupe. Neformalne grupe, koje se nazivaju i neformalne organizacije, formiraju zaposleni koji se povezuju oko pitanja posla ili nekih drugih aktivnosti van posla – pauze za kafu, ručak, neformalni telefonski razgovori i sl. S druge strane, ove neformalne grupe mogu ispoljavati ponašanja koja nisu u skladu s ciljevima organizacije, kao npr. da naštete produktivnosti organizacije ili neke njene jedinice, ili da degradiraju ili eliminišu nekog zaposlenog, kao u slučaju mobinga. Dominantni kulturalni diskurs u okviru organizacije klizi kroz njene subgrupe. U organizacijama sklonim mobingu, ove komunikacije se svode na borbu za dominaciju nekih subsistema kroz negativnu karakterizaciju članova organizacije na osnovu njihovih pretpostavljenih ličnih karakteristika. Članovi organizacije se onda dele na one koji pripadaju grupi i one koji joj ne pripadaju.

Organizacije u kojima se ne događa mobing

Korisno je usmeriti pažnju na karakteristike organizacija u kojima je mala verovatnoća pojava mobinga i na to kako se one razlikuju od organizacija sklonih mobingu.
Ispitivanjem karakteristika organizacija u kojima se ne događa mobing bavila se kvalitativna studija 148 organizacija (Hodson, 2001 ; Hodson, Roscigno, & Lopez,2006 ). Istraživači su pronašli da su sigurnost zaposlenja i organizacijska koherentnost karakteristike koje razlikuju organizacije u kojima se podržava mobing od onih u kojima se mobing ne događa. Oni su definisali „sigurnost zaposlenja“ kao sigurnost od otpuštanja i ograničenu podložnost maltretiranju od strane supervizora. „Organizacijska koherentnost“ je definisana kao mera u kojoj su procedure u okviru organizacije dobro integrisane i glatko funkcionišu. Suprotno, organizacijska inkoherentnost se manifestuje u nedostatku jasnoće i konfuziji u vezi s procedurama, ulogama i očekivanjima, što odražava neadekvatan ili arbitraran radni proces i rukovođenje. Rezultati su pokazali da 64% organizacija u ovoj studiji ima dobru ili izuzetno dobru organizacijsku koherentnost. Generalno, u ovom istraživanju je pronađeno da su zaposleni na radnim mestima s visokim stepenom sigurnosti posla i organizacijske koherentnosti zaštićeniji od bulinga i mobinga. Ovo su dva aspekta strategije, strukture i kulture organizacije. U kombinaciji u kojoj su uzajamna očekivanja za dugotrajno zaposlenje recipročno vrednovana i od strane organizacije i njenih članova, to doprinosi klimi pogodnoj za produktivnost u kojoj je antietično da se razvije mobing. Međutim, takvu kombinaciju je teško naći u realnim organizacijama. Autori su takođe pronašli da su najverovatnija mesta za razvijanje mobinga organizacije sa niskim stepenom sigurnosti posla i koherentnosti.
U velikoj studiji u Kanadi (Soares, 2010 ), sprovedeno je sedam zasebnih kvantitativnih studija organizacijskog života i praksi u rukovođenju, i to u različitim oblastima rada (obrazovanje, zdravstveni radnici, tehnički radnici, inženjeri, lučki radnici, službenici...). Analizirano je šest oblasti organizacijskog života (radno opterećenje, kontrola, nagrađivanje, zajedništvo, pravednost i vrednosti), i tri seta aktivnosti menadžmenta (supervizija, komunikacija i razvijanje veština). Soares je zaključio da su preveliko radno opterećenje, nedostatak kontrole, nedovoljno nagrađivanje, narušenost odnosa u grupi odnosno zajedništva, odustvo pravednosti, konfliktne vrednosti, supervizija koja nije participativna i nedovoljno razvijanje veština indikativni za radne sredine sklonije mobingu, a da kad su ovi indikatori odsutni postoji manja verovatnoća da će doći do mobinga. On je identifikovao radno opterećenje, organizacijsku pravičnost i grupnu koheziju kao posebno važne dimenzije organizacije za predviđanje maltretiranja na radnom mestu. 

Zdravstvene posledice

Različita istraživanja sugerišu da zlostavljanje na radnom mestu ostavlja zdravstvene, psihosomatske, psihosocijalne i psihološke posledice na zlostavljanu osobu. Fizički poremećaji povezani s mobingom uključuju koronarno oboljenje, hipertenziju, gastrointestinalne probleme, glavobolje, sveukupno smanjenje fizičkog zdravlja i funkcionisanja, i iznenadnu smrt. Psihosomatski simptomi uključuju poremećaje spavanja, poremećaje ishrane, probleme zavisnosti i doživljaj generalizovanog stresa, umora i iscrpljenosti. Psihosocijalni simptomi uključuju negativnu percepciju svoje okoline, usamljenost, odbačenost, smanjeno zadovoljstvo poslom, emocionalno udaljavanje od životnog partnera i generalizovani negativni uticaj na život van posla. Psihološki simptomi kao što su anksioznost, depresija, paranoja i suicidne ideacije i ponašanja mogu biti veoma teški. Zapravo, oni mogu ukazivati na PTSD, druge anksiozne poremećaje, i poremećaje raspoloženja. Simptomi povezani s identitetom uključuju osećanje stigmatizovanosti, bespomoćnost, inferiornost, stid i poniženost, i napadaju personalni i profesionalni doživljaj selfa osobe. Sveukupno, dokazi sugerišu da je izloženost mobingu faktor rizika za fizičke i/ili psihološke zdravstvene probleme, što mobing čini pitanjem javnog zdravlja koje se ne može ignorisati.
Mobing ne ostavlja jednake posledice, niti jednak intenzitet posledica, na svaku osobu. Zašto je tako u ovom trenutku je spekulativno. Jedan teorijski okvir je ponudio Scaer (2005)- teorija koja sugeriše da su efekti trauma tokom života kumulativni, i da uticaj traume na moždane strukture odražava kumulativni opseg svih trauma kojima je osoba bila izložena. Oni koji imaju istoriju brojnih prethodnih trauma su skloniji da imaju teže fizičke i psihološke zdravstvene posledice. Buduća istraživanja bi trebalo da se usmere na identifikaciju specifičnih protektivnih faktora i faktora vulnerabilnosti, što bi trebalo da doprinese razvoju efikasnijih mera za pomoć žrtvama mobinga.

Posledice po porodične i socijalne relacije

Posebno teška situacija kojoj su izložene žrtve mobinga i njihove porodice je izazvana potrebom za podrškom koju ima žrtva. Članovi porodice mogu dovoditi u pitanje težinu zlostavljanja koju im žrtva iskazuje, i mogu početi da se pitaju da li je žrtva na neki način prouzrokovala zlostavljanje. Istovremeno, oni mogu biti ljuti što se zlostavljanje događa i mogu želeti da učine nešto povodom toga. U međuvremenu, članu porodice koji je žrtva mobinga potrebne su podrška i pažnja. Usled produžene prirode mobinga, resursi članova porodice da pruže podršku i ohrabrenje mogu biti dovedeni do granice, što potencijalno može izazvati dodatno osećanje krivice koje inače oseća žrtva mobinga.
Uloga prijatelja i saradnika može biti izvor značajnih razočarenja za žrtvu mobinga. Prirodno je da osoba očekuje podršku od onih s kojima je imala prijateljske i srdačne odnose pre mobinga. Kada podrška nije spremna ili kada se uskraćuje, osoba se upušta u uznemirujuće samorefleksije o prirodi ovih odnosa pre mobinga i može početi da preispituje i sumnja u svoje prosuđivanje. Nedostatak podrške od strane kolega i prijatelja tokom mobinga stvara osećanje nepoverenja koje može biti generalizovano na druge relacije.
Način na koji ljudi reaguju na mobing može se generalno kategorisati u odgovore borba, bežanje ili blokiranje. Mnoge žrtve mobinga ne čine ništa, nadajući se da će samo prestati. Odgovor blokiranja je najviše zabrinjavajući u terminima njegovih dugoročnih efekata na osobu. 

Posledice po karijeru

Prva i najočiglednija odluka za one koji su izloženi mobingu je da li da ostanu ili da napuste taj posao. Ako žrtva odluči da ostane na poslu, verovatno će i dalje biti izložena mobingu, a čak će verovatno i biti optužena za njega. Ako odluči da napusti posao, izgubiće prihode, različite benefite, neće dobiti preporuke koje bi joj olakšale da pronađe novi posao i biće joj ugrožena profesionalna reputacija. 
Dodatno, žrtve mobinga su izložene trajnim efektima mobinga koji se pokazuju u uticaju na njihovo samopoštovanje i gubitak poverenja i uživanja u radnom okruženju. Stalno preispitivanje i gledanje preko ramena, postavljanje pitanja ko joj je naklonjen a ko joj je neprijatelj, može da preokupira osobu koja je bila izložena mobingu i koja ima dovoljno sreće da uopšte nađe novo zaposlenje. Mobing može biti napad na njen sržni identitet, i on može imati trajne efekte na radni učinak i identitet osobe od kojih se nije lako oporaviti.

